|  |  |  |  |
| --- | --- | --- | --- |
| **Припрема за час 89−92.** | | | |
| **Предмет** | Српски језик и књижевност | **Разред: четврти** | **Датум** |
| **Наставна тема/област** | Књижевност | | |
| **Наставна јединица** | Фјодор Михајлович Достојевски, *Злочин и казна* | | |
| **Тип часа** | Обрада | | |
| **Циљ часа** | Интерпретација романа *Злочин и казна*, Ф. М. Достојевског | | |
| **Очекивани исходи**  **на крају часа** | Ученик ће бити у стању да:   * стекне увид у поетику Ф. М. Достојевског, * упозна се са ликовима и идејама у роману, * упознавање са уметничким вредностима романа. | | |
| **Наставне методе** | Монолошка, дијалошка, рад на тексту | | |
| **Облици рада** | Фронтални, индивидуални | | |
| **Наставна средства** | Роман: Фјодор Михајлович Достојевски, *Злочин и казна*; Читанка, табла, свеска | | |
| **Међупредметне компетенције** | Комуникација, сарадња, рад с подацима и информацијама, компетенција за целоживотно учење | | |
| **Корелација** | Унутарпредметна, међупредметна (психологија, социологија, филозофија, верска настава) | | |
| **Кључни појмови** | Фјодор Михајлович Достојевски, *Злочин и казна*, Раскољников, убиство, казна | | |
| **Литература** | Роман: Фјодор Михајлович Достојевски, *Злочин и казна*; Гордана Стевановић, Јелена Јовановић Бубања, др Татјана Костић, *Читанка за четврти разред средње школе*, Завод за уџбенике, Београд, 2023 | | |
| **Ток часа** | | | |
| **Уводни део часа** | * Наставник истиче циљ часа. Истиче биографске чињенице о   животу и делу Ф. М. Достојевског. С ученицима се води разговор о доживљајима и утисцима о прочитаном роману. Ученици се обавештавају о појму *психолошки роман* (*Читанка,* стр. 167) и *полифонијски роман* (*Читанка*, стр. 168). | | |
| **Главни део часа** | * Очекује се да ученици издвоје особине портрета и карактера Родиона Романовича Раскољникова, главног јунака. С тим у вези да уоче да име главног јунака осликава његову унутрашњу подвојеност. Уп. Раскољников – *раскол*. Разговара се о животним околностима које су га навеле да постане убица. Отуда прави се разлика између:   − повода за убиство – сиромаштво, разговор непознатог студента у кафани са официром у коме студент признаје да би он стару лихварку могао да убије „без икакве гриже савести”, писмо мајке о сестриној жртви и удаји за Лужина, познанство са Мармеладовим и судбина његове породице,   * узрока убиства – жеља за искораком из система (уп. Раскољниковљеву поделу људи на вишу и нижу категорију). Очекивано је да ученици у вези с тим разумеју да је убиство којим је требало доказати припадност изузетним људима само продубило његов комплекс инфериорности.   Интерпретација обухвата два кључна мотива, Раскољниковљев *злочин* и *казну* за почињен злочин.   * Ученицима се налаже да издвоје делове у роману у којима се говори о припремама за убиство, као и о самом чину убиства и понашању Раскољникова након убиства – чин убиства је неспретан; Раскољников узима новац и крије га под камен, у новчаник убијене старице ни не завирује, што потврђује да новац није примарни мотив убиства. Ученици треба да обрате пажњу и на то да је у тренутку убиства Раскољников скинуо са Аљониног врата крст и да запазе симболику таквог поступка. Тумаче се функције снова главног лика – неуништивост жртве у сну – грижа савести; друга два сна (сан о детиљству и кобили, као и о афричкој оази, где са извора пије воду) – временско и просторно удаљавање од садашњег тренутка; лик Аљонине сестре, Лизавете, потискује у подсвест − последица осећања кривице јер за њено убиство нема оправдања. * Последице убиства (казна) – законска казна минорна у односу на психолошки терет (константан унутрашњи раскол – осуђује и правда свој злочин). Раскољникова кажњава његова савест. * Спасење главни лик налази у вери и љубави – Соња је симбол Раскољниковог преображаја, вере у васкрснуће, у чему игра улогу *Јеванђеље* (читање легенде о Лазаревом васкрснућу). Запазити притом и да Соња не говори о одласку Раскољникова на робију, већ о одласку на *страдање*. Ученици треба да уоче контраст између њене духовне чистоте и начина живота. * Осветљава се Раскољниковљев однос и са другим ликовима: са Разумихином (откривање карактеризације путем имена − *разум*); са Свидригајловим – Свидригајлов је Раскољниковљев двојник и антипод; са Порфиријем Петровичем – ученици треба да тумаче његов метод иследног поступка − у једном тренутку Порфирије настоји да убрза ствар и да притисне Раскољникова, изнуђујући признање. Раскољников пак још није спреман за истинско и добровољно покајање. Тада се јавља молер Миколка речима да је он убица. Порфирије се тенденциозно преусмерава на Миколку. Тек кад је Раскољников уистину спреман за покајање, Порфирије га доводи до краја, до коначног преображаја.  1. Ко | | |
| **Завршни део часа** | * Наставник објашњава евентуалне недоумице и с ученицима резимира научено. Ученицима се задаје домаћи задатак на тему *Раскољников – убица и убијени*. | | |
| **Начини провере**  **остварености исхода** | • Излагања и активност ученика | | |
| **Вредновање квалитета испланираног рада;**  **напомене о реализацији планираних активности;**  **самовредновање рада наставника** |  | | |