|  |  |  |  |
| --- | --- | --- | --- |
| **Припрема за час 148−149.** | | | |
| **Предмет** | Српски језик и књижевност | **Разред: четврти** | **Датум** |
| **Наставна тема/област** | Књижевност | | |
| **Наставна јединица** | Александар Тишма *Употреба човека* (изборни садржај) | | |
| **Тип часа** | Обрада | | |
| **Циљ часа** | Упознавање са поетиком Александра Тишме и романом *Употреба човека* | | |
| **Очекивани исходи**  **на крају часа** | Ученик ће бити у стању да:   * се упозна са поетиком А. Тишме; * разуме идеју критике рата као злоупотребе човека; * анализира главне ликове романа *Употреба човека*; * стекне увид у структуру романа *Употреба човека* и у употребљене моделе приповедања. | | |
| **Наставне методе** | Монолошка, дијалошка, рад на тексту | | |
| **Облици рада** | Фронтални, индивидуални | | |
| **Наставна средства** | *Читанка за четврти разред средње школе*, табла, свеска | | |
| **Међупредметне компетенције** | Комуникација, сарадња, рад с подацима и информацијама, компетенција за целоживотно учење | | |
| **Корелација** | Унутарпредметна, историја. | | |
| **Кључни појмови** | Александар Тишма, *Употреба човека*, Други светски рат, јеврејска нација, осуда рата | | |
| **Литература** | Гордана Стевановић, Јелена Јовановић Бубања, др Татјана Костић, *Читанка за четврти разред средње школе*, Завод за уџбенике, Београд, 2023 | | |
| **Ток часа** | | | |
| **Уводни део часа** | * Наставник истиче циљ часа. Истиче податке о животу и раду Александра Тишме (*Читанка*, стр. 220). С ученицима се одгонета значење синтагме у наслову романа и разговара о томе како и у које сврхе човек може бити (зло)употребљен у ратним околностима, али и у савременом свету. | | |
| **Главни део часа** | * Роман се локализује у друштвеноисторијски контекст. Један ученик излаже реферат о страдању Јевреја у другом светском рату. * Роман се анализира према следећим подстицајним задацима:   − Размотрите судбине чланова новосадских породица Кронер, Лазукић и Божић. Проучите како је, приказивањем судбина ових породица, исказана осуда рата и узалудног страдања човека у ратним околностима.  − У чему се огледа Средојев животни пораз? Због чега он није у стању да започне нови живот? Како разумете то што Средоје сањари, уместо да крене ка остварењу неког циља?   * Анализирајте лик Милинка Божића. Како је у роману приказано његово страдање? Тумачите симболику описа Милинка који лежи у болници за безимене војнике у Немачкој, слеп, разореног слуха, без моћи говора, без руку и ногу.   − Размотрите функцију Госпођичиног дневника у структури романа. Како сте доживели лик Ане Дрентвеншек, зване Госпођица? Како сте разумели симболику спаљивања њеног дневника?  − Приметили сте да је у роману акценат стављен на психолошка стања јунака. Којим се све поступцима дочаравају душевна стања јунака у роману?  − Разговарајте о контрастним паралелама успостављеним међу ликовима Вера – Тереза, Герхард – Вера, Милинко – Средоје, Валденхајм – Хандке. Испитајте улогу таквог поступка.  − Проучите функцију мозаичке структуре романа. Које моделе приповедања запажате у роману? Уочите у приповедању елементе лирског, драмског, фикционог и документарног дискурса. Каква је њихова улога у роману? | | |
| **Завршни део часа** | * С ученицима се дискутује о нужности очувања достојанства и хуманости у савременом свету. * Ученици се упућују да погледају разговор са Александром Тишмом „Уметност је излаз из нужности, искорак у слободу”, који је доступан на платформи Јутјуб, на адреси: https://www.youtube.com/watch?v=WN56ZGnLfzg&ab\_channel=Putovanjekulturom. | | |
| **Начини провере**  **остварености исхода** | • Активност и излагања ученика | | |
| **Вредновање квалитета испланираног рада;**  **напомене о реализацији планираних активности;**  **самовредновање рада наставника** |  | | |