|  |  |  |  |
| --- | --- | --- | --- |
| **Припрема за час 116−119.** | | | |
| **Предмет** | Српски језик и књижевност | **Разред: четврти** | **Датум** |
| **Наставна тема/област** | Књижевност | | |
| **Наставна јединица** | Меша Селимовић, *Дервиш и смрт* | | |
| **Тип часа** | Обрада | | |
| **Циљ часа** | Интерпретација романа *Дервиш и смрт* М. Селимовића | | |
| **Очекивани исходи**  **на крају часа** | Ученик ће бити у стању да:   * стекне увид у поетику М. Селимовића; * да уоче универзалност Селимовићевог дела. | | |
| **Наставне методе** | Монолошка, дијалошка, рад на тексту | | |
| **Облици рада** | Фронтални, индивидуални | | |
| **Наставна средства** | Књига: Меша Селимовић, *Дервиш и смрт*; Читанка, табла, свеска | | |
| **Међупредметне компетенције** | Комуникација, сарадња, рад с подацима и информацијама, компетенција за целоживотно учење | | |
| **Корелација** | Унутарпредметна | | |
| **Кључни појмови** | Меша Селимовић, *Дервиш и смрт*, *Ахмед Нурудин*, догма, побуна | | |
| **Литература** | Књига: Меша Селимовић, *Дервиш и смрт*; Гордана Стевановић, Јелена Јовановић Бубања, др Татјана Костић, *Читанка за четврти разред средње школе*, Завод за уџбенике, Београд, 2023 | | |
| **Ток часа** | | | |
| **Уводни део часа** | * Наставник истиче циљ часа. Истиче биографске чињенице о   животу и делу Меше Селимовића. Претходно су се за домаћи задатак ученици упознали са аутобиографским подацима који су послужили као инспирација за роман (в. у *Читанци*, на стр. 190 део дидактичко- методичке апаратуре Занимљиво је). С ученицима се води разговор о доживљајима и утисцима о прочитаном роману. | | |
| **Главни део часа** | * С ученицима се разматрају следећи аспекти романа:   − Роман је писан у форми пронађеног рукописа – главни јунак оставља запис о себи у жељи да види „себе какав постаје” – смисао − уметничко дело обезбеђује вечност трајања  − Сва збивања у роману су подређена субјективном доживљају јунака – модерни роман, роман лика, одсуство хронолошког низања догађаја).  − Разматрају се симболи губитка човекове слободе: Тврђава – симбол тираније и насиља; у текији, заклоњен од света и живота, Ахмед робује добровољно.  − Тумачи се наслов – однос дервиша према смрти; разлике у вези с тим како Ахмед на смрт гледа као дервиш, духовник, а како као човек.   * Врши се карактеризација Ахмеда Нурудина („свјетло вере”) и тумаче доминантни мотиви у служби његове карактеризације − свесно се одрекао своје слободе и предао начелима Курана. Потиснуо је љубав, нежност, страх, мисао о злу, све што човека чини људским бићем , приписујући све божјој одговорности; вера – Нурудинов заклон, одрицање од личног и индивидуалног; Ђурђевска ноћ – сигнал мржње према слободном, неспутаном животу, страх од живота, себе, тамног дела бића које је друштвено неприхватљиво. * С ученицима се дискутује о томе ко је Исхак (библијско име, праиме човека)? Какву симболичку функцију има у остваривању Нурудиновог психолошког преображаја у побуњеника (дервишева пробуђена свест и савест)? Шта је условило преображај Ахмеда Нурудина од дервиша до побуњеника?   Очекује се да ученици дођу до закључка да узрок побуне лежи у дервишевој пробуђеној свести и савести, а повод у хапшењу брата, будући да се Ахмед преображава у побуњеника тек братовљевом смрћу. Тад у настојањима да се обрачуна с влашћу, као кадија, постаје део њеног механизма у наивном уверењу да један човек може да мења систем.   * Тумачи се лик Хасана. Ученицима се задаје да упореде ликове Ахмеда и Хасана. Сличности: бег од одговорности и стварности. Разлике: Ахмед ставља начело изнад појединца (пре Харунове несреће ћутао је кад би људи страдали од стране власти; стрепи да помогне Исхаку; кад постане кадија не помаже Хасану), док се Хасан води ставом „умјесто спасавања правде и свијета, учини нешто за човјека коме знаш име и презиме”. * Тумачи се лик Мула Јусуфа, с акцентом на то да Мула Јусуф упропашћава Нурудина након Нурудинове издаје Хасана, до тада је верност Муле Јусуфа почивала на страху и осећању моралне инфериорности. * Дискутује се о ставу „да је сваки човјек увијек на губитку” – схватање човека као могућности у постојању, која се никад до краја не остварује, у чему је трагика, али и лепота човека, јер носи у себи потрагу за бољим и осмишљенијим животом; о симболичком значају мотива *златне птице* − „Грдна си варка, златна птицо” – само онај ко посегне за златном птицом (пријатељство, љубав итд.)., има могућности да се оствари. Отуда је роман „Дервиш и смрт” прича о потрази за ослонцем у животу; сведочанство да је немогуће пронаћи тачку ослонца у свету око себе ако је човек не пронађе у себи. | | |
| **Завршни део часа** | * С ученицима се анализира одељак из дидактичко-методичке апаратуре *Важно је да знамо* (Читанка, стр. 189). Наставник објашњава евентуалне недоумице и с ученицима резимира научено. | | |
| **Начини провере**  **остварености исхода** | * Излагања и активност ученика | | |
| **Вредновање квалитета испланираног рада;**  **напомене о реализацији планираних активности;**  **самовредновање рада наставника** |  | | |