|  |  |  |  |  |
| --- | --- | --- | --- | --- |
| **Припрема за час 135−138.** | | | | |
| **Предмет** | | Српски језик и књижевност | **Разред: четврти** | **Датум** |
| **Наставна тема/област** | | Књижевност | | |
| **Наставна јединица** | | **Милорад Павић, *Хазарски речник*** | | |
| **Тип часа** | | Обрада | | |
| **Циљ часа** | | Интерпретација дела „Хазарски речник”, М. Павића | | |
| **Очекивани исходи**  **на крају часа** | | **Ученик ће бити у стању да:**   * издвоји особине поетике М. Павића, * тумачи особеност форме „Хазарског речника”, * препозна уметничке вредности и новине које су с овим делом ушле у српску књижевност. | | |
| **Наставне методе** | | Монолошка, дијалошка, рад на тексту | | |
| **Облици рада** | | Фронтални, индивидуални | | |
| **Наставна средства** | | *Читанка за четврти разред средње школе*, табла, свеска | | |
| **Међупредметне компетенције** | | Комуникација, сарадња, рад с подацима и информацијама, компетенција за целоживотно учење | | |
| **Корелација** | | Унутарпредметна, историја | | |
| **Кључни појмови** | | Милорад Павић, *Хазарски речник*, роман/лексикон, речничка одредница, псеудоисторијски роман | | |
| **Литература** | | Гордана Стевановић, Јелена Јовановић Бубања, др Татјана Костић, *Читанка за четврти разред средње школе*, Завод за уџбенике, Београд, 2023; Јован Делић, *Хазарска призма*, Београд, 1991 | | |
| **Ток часа** | | | | |
| **Уводни део часа** | * Наставни најављује тему и циљ часа. Један ученик припрема реферат о животу и одликаме књижевног стваралаштва М. Павића. Објашњава се иновативна форма романа: роман има форму речника/лексикона и подељен је на одреднице уместо поглавља. Предочава се да се роман састоји из три целине/књига, и тумачи се симболика боја везаних за њихове називе − црвена, жута и зелена боја јесу боје хришћанства, јудаизма и ислама. Уз то, почетак романа садржи пишчеве Претходне напомене издељене на одељке: Историјат Хазарског речника, Склоп речника, Начин коришћења речника и Сачувани одломци из предговора уништеном издању из 1691. године (у преводу с латинског). Писац, такође, истиче да је његово дело друго, реконструисано и допуњено издање Хазарског речника из XVII века. Отуда, у питању је псеудоисторијски роман. | | | |
| **Главни део часа** | * Наставник објашњава да према ауторовим упутствима, лексикографска форма романа омогућава читаоцу да бира којим ће редом и како читати роман, од чега зависи какву ће причу склопити. Види у *Читанци* (стр. 301) о књижевном појму *отворено дело*. Ученицима се сугерише да морају груписати одреднице из којих ће се склопити хазарски мозаик. Одреднице се притом могу објединити по временским нивоима: средњовековни, барокни и двадесетовековни. Ученици се деле у три групе. Свака група добија одговарајуће истраживачке задатке везане за одређени временски ниво и његове одреднице. I група ученика има задатак да анализира средњовековни слој, уз напомену да се усредсреде на одреднице из *Црвене књиге* о хришћанском учеснику у хазарској полемици (Ћирило – Константин Солунски) и хришћанском хроничару исте полемике (Методије Солунски), те на одреднице Атех, Каган, Хазари и Хазарска полемика, Ловци на снове; затим из *Зелене књиге* на одреднице о муслиманском учеснику у хазарској полемици (Кора Фараби Ибн) и његовом хроничару (Ал Бекри Спанјард), ловцу на снове Мокадаса Ал Саферу; из *Жуте књиге* на четири одреднице, одреднице о хебрејском полемичару (Сангари, Исхак), хроничару (Халеви, Јехуда), преводиоцу (Тибон, Јехуда Ибн) и одредницу Хазарски ћуп. II група ученика тумачи барокни слој: одреднице: из *Црвене књиге* Бранковић Аврам, Скила Аверкије и Столпник (Гргур) Бранковић; из *Зелене књиге* Акшани, Јабн Ибн, Масуди Јусуф, Мустај-бег Сабљак; из *Жуте књиге* Даубманус Јоанес, уговор Самуела Коена и Лидисије Сарук, Коен Самуел и Лукаревић Ефронисија, састанак на Дунаву 1689. године између двојника по сну и јави (Коен и Бранковић) и ловца на њихове снове (Масуди). III група ученика тумачи одреднице посвећене савременим истраживачима хазарског питања и прилог Апендикс II, ликове др Дороте Шулц, др Исаила Сука, Абу Кабир Муавије, Вирџиније Атех и породице Ван дер Спак. Ученици излажу резултате рада. * Тумачи се разлика између мушког и женског примерка романа. У женском примерку додир палцем Абу Муавије палца Дороте Шулц приликом дешифровања свитака са Константиновим изгубљеним хазарским беседама сугерише митске димензије оживљавања света и спознају да осећања имају предност над интелектуалним. У мушком примерку се пак јавља Халевијева слика дрвета која симболизује двоструку човекову природу, божанску и сатанску, али може и психоаналитички да означава мушки симбол раста „горе”. | | | |
| **Завршни део часа** | * С ученицима се коментаришу други могући приступи тумачењу романа. Ученици постављају питања, износе своје утиске и запажања. | | | |
| **Начини провере**  **остварености исхода** | • Излагања и активност ученика | | | |
| **Вредновање квалитета испланираног рада;**  **напомене о реализацији планираних активности;**  **самовредновање рада наставника** |  | | | |