|  |  |  |  |
| --- | --- | --- | --- |
| **Припрема за час 72−75.** | | | |
| **Предмет** | Српски језик и књижевност | **Разред: четврти** | **Датум** |
| **Наставна тема/област** | Књижевност | | |
| **Наставна јединица** | **Вилијем Шекспир, *Хамлет* (проблемски приступ трагедији)** | | |
| **Тип часа** | Обрада | | |
| **Циљ часа** | Интерпретација дела *Хамлет*, Вилијема Шекспира путем проблемског приступа | | |
| **Очекивани исходи**  **на крају часа** | **Ученик ће бити у стању да:**   * понови и продуби знања о биографији и опусу Вилијема Шекспира; * примени проблемски приступ делу; * обнови стечена знања о драми као књижевној врсти и стекне нова о појму *трагедија освете*; * разуме комплексност Шекспировог *Хамлета* ; * увиди значај Шекспировог драмског стваралаштва. | | |
| **Наставне методе** | Монолошка, дијалошка, рад на тексту | | |
| **Облици рада** | Фронтални, индивидуални | | |
| **Наставна средства** | *Читанка за четврти разред средње школе*, табла, свеска | | |
| **Међупредметне компетенције** | Комуникација, сарадња, рад с подацима и информацијама, компетенција за целоживотно учење | | |
| **Корелација** | Унутарпредметна, историја, енглески језик, психологија | | |
| **Кључни појмови** | Вилијам Шекспир, *Хамлет*, проблемски приступ, трагедија освете | | |
| **Литература** | Гордана Стевановић, Јелена Јовановић Бубања, др Татјана Костић, *Читанка за четврти разред средње школе*, Завод за уџбенике, Београд, 2023 | | |
| **Ток часа** | | | |
| **Уводни део часа** | * Наставник истиче циљ часа и у циљу мотивације истиче да је Шекспир инспирацију за теме и сижее својих драма проналазио у легендарним причама, историји и свакодневици. Отуда и прича о Хамлету потиче од скандинавске легенде о Хамлету, коју је дански историчар Саксо Граматикус у XII веку забележио у својој Данској историји. Овом темом бавио се и чувени енглески трагичар Томас Кид, за кога се претпоставља да је поменуту средњовековну легенду обликовао као драму – такозвани Пра-Хамлет, чији је текст данас изгубљен, а који је Шекспиру такође могао послужити као инспирација. Међутим, Шекспир ову тему морално и психолошки усложњава – његови главни ликови опседнути су неком егзистенцијално проблематичном одлуком, као што је, на пример, Хамлет опседнут осветом (*Читанка*, стр. 339). Тако се ово дело убраја у *трагедију освете* (о овом појму в. *Читанку,* стр. 348). | | |
| **Главни део часа** | * Након разговора о утисцима и предочавања радње драме, као и разговора о делу на основу подстицајних питања из *Читанке* (стр. 346−348) интерпретација се даље одвија кроз дискусију у вези са решавањем неколиких проблемских питања. * *Прво проблемско питање*: Проблем освете у *Хамлету.* Ученицима се поставља питање зашто Хамлет оклева да се освети Клаудију? Које би биле последице његове освете? Очекује се да ученици разумеју да организација *Мишоловке* има за циљ потврду Хамлетове сумње у то ко је убица његовог оца након чега се он више не либи да изврши освету. * *Друго проблемско питање*: У чему лежи Хамлетова дилема *бити или не бити*?Очекује се да ученици дођу до различитих тумачења глагола *бити* у контексту дела. Једно од могућих је *бити човек*. Води се дискусија с ученицима шта за њих значи *бити човек*. Друго тумачење у вези је сајунаковим религиозним опредељењима. С тим у вези треба обратити пажњу на универзитет на ком је Хамлет студирао. Такође, присетити се и сцене у којој Хамлет не жели да се освети Клаудију, премда има прилику, у тренутку кад се Клаудије моли. Ученици своја тврђења поткрепљују стиховима. У том светлу тумачити и Хамлетове речи „Свест страшљивце прави од нас” – очекује се да ученици закључе да Хамлетова мисао све релативизује. Он је пасиван из рационалности. * *Треће проблемско питање*: Проблем Хамлетовог лудила. Ученици поткрепљују своја тврђења стиховима. Очекује се да уоче да је његово лудило каткад маска иза које сакрива праве намере, средство да дође до циља, док је с друге стране, у појединим тренуцима, израз истинске психичке пренапрегнутости. * Тематизује се Хамлетов однос према женама (мајци, Офелији); однос према Офелији је пројекција односа према мајци (љутња због њене брзе удаје, издаја); Хамлетов однос према пријатељима (издаја најближих – Гертруда, Клаудије, Розенкранц и Гилдестерн; Хамлет се осећа као да сви око њега носе маске; једино му се Хорације потврђује пријатељем). * Ученици треба да уоче паралеле између ликова:   Хамлет – Офелија (мотив лудила),  Хамлет – Лаерт (остају без очева; однос према освети),  Розенкранц и Гилдестерн – Хорације (мотив пријатељства).   * Тумачење краја трагедије: Хамлет жели да се кроз Хорацијеву причу продужи прича о њему, а самим тим илузија живота и трајања. | | |
| **Завршни део часа** | * Ученици изражајно казују стихове из *Хамлета* (у циљу вежбања упућују се на снимке са Јутјуба, нпр. На снимак из *Шекспирових монолога*, на адреси: https://www.youtube.com/watch?v=TSZOBStsfic&ab\_channel=nedeljniknovine. | | |
| **Начини провере**  **остварености исхода** | • Излагања и активност ученика | | |
| **Вредновање квалитета испланираног рада;**  **напомене о реализацији планираних активности;**  **самовредновање рада наставника** |  | | |