|  |  |  |  |
| --- | --- | --- | --- |
| **Припрема за час 19.** | | | |
| **Предмет** | Српски језик и књижевност | **Разред: четврти** | **Датум** |
| **Наставна тема/област** | Језик | | |
| **Наставна јединица** | **Падежна синонимија** | | |
| **Тип часа** | Обрада | | |
| **Циљ часа** | Проширивање, обнављање и утврђивање раније стечених знања о падежној синонимији | | |
| **Очекивани исходи**  **на крају часа** | Ученик ће бити у стању да:   * обнови и прошири стечена знања о падежној синонимији. | | |
| **Наставне методе** | Монолошка, дијалошка, рад на тексту | | |
| **Облици рада** | Фронтални, индивидуални | | |
| **Наставна средства** | Уџбеник за српски језик | | |
| **Међупредметне компетенције** | Комуникација, сарадња, рад с подацима и информацијама, компетенција за целоживотно учење | | |
| **Корелација** | Унутарпредметна | | |
| **Кључни појмови** | Падеж, предлошко-падежна конструкција, падежна синонимија, синтакса | | |
| **Литература** | Уџбеник за српски језик | | |
| **Ток часа** | | | |
| **Уводни део часа** | * Наставник истиче циљ часа. Затим, ученицима поставља   питања о падежном систему, значењима и функцијама падежа, односно предлошко-падежних конструкција, што су утврђивали на претходном часу. | | |
| **Главни део часа** | * Наставник пита ученике да објасне шта се подразумева под   синонимијом, где је очекиван одговор ученика да је реч о односу међу речима у којем су оне различитог облика, али истог или сличног значења. Наставник указује на то да је о томе реч и у падежном систему, што се назива падежном синонимијом. Затим се ученици деле у парове и добијају задатак да пронађу што више примерa за реченице које ће садржати предлоге/предлошко-падежне конструкције које имају различит облик, а исто значење. Очекује се да ученици наведу примере попут:  Нашли смо се *испред школе*. (генитив)  Нашли смо се *пред школом*. (инструментал)  Јео сам *колача*. (генитив)  Јео сам *колаче*. (акузатив)  Прогласили су је *за председника одељењске заједнице.* (акузатив)  Прогласили су је *председником одељењске заједнице*. (инструментал).  Пала ми је играчка *испод кревета*. (генитив)  Пала ми је играчка *под креветом*. (инструментал)  Девојка *зелених очију*. (генитив)  Девојка *са зеленим очима*. (инструментал)  *После урађеног посла* идемо на одмор. (генитив)  *По урађеном послу* идемо на одмор. (локатив)  Стајала сам *поред капије*. (генитив)  Стајала сам *уз капију*. (акузатив)  *Сваког дана* идемо на базен. (генитив)  *Сваки дан* идемо на базен. (акузатив)  Наставник истиче да падежна синонимија доприноси богатству изражавања и нијансирању значења.  Наставник на табли записује реченице које садрже предлошко-падежне конструкције са различитим падежним обликом, али истим предлогом *Седим* ***у*** *кафићу. – Идем* ***у*** *кафић.* Пита ученике које значење има предошко-падежна конструкција у обе реченице. Ученици долазе до закључка да у оба случаја предлошко-падежна конструкцијаима значење места, али да је то место различито: локатив означава место на којем се нешто налази, док акузатив означава место завршетка кретања. Ученици уочавају да један исти предлог може пратити и још један падеж. Ученици добијају задатак да пронађу што више предлога који прате и неки други падеж (нпр. *о* уз акузатив и локатив; *међу* уз акузатив и инструментал); да за сваки од пронађених предлога смисле примере. Након 10 минута излажу одговоре, објашњавајући да ли долази до промене значења. | | |
| **Завршни део часа** | * Наставник објашњава евентуалне недоумице и с ученицима резимира научено. | | |
| **Начини провере**  **остварености исхода** | • Активност ученика | | |
| **Вредновање квалитета испланираног рада;**  **напомене о реализацији планираних активности;**  **самовредновање рада наставника** |  | | |