|  |  |  |  |
| --- | --- | --- | --- |
| **Припрема за час 33−36.** | | | |
| **Предмет** | Српски језик и књижевност | **Разред: четврти** | **Датум** |
| **Наставна тема/област** | Књижевност | | |
| **Наставна јединица** | Албер Ками, *Странац* | | |
| **Тип часа** | Обрада | | |
| **Циљ часа** | Интерпретација романа *Странац* А. Камија | | |
| **Очекивани исходи**  **на крају часа** | Ученик ће бити у стању да:   * стекне увид у поетику А. Камија; * тумачи особености књижевности апсурда на конкретном делу; * овлада теоријским појмовима: *егзистенцијализам*, *апсурд*. | | |
| **Наставне методе** | Монолошка, дијалошка, рад на тексту | | |
| **Облици рада** | Фронтални, индивидуални | | |
| **Наставна средства** | Роман: Албер Ками, *Странац*; Читанка, табла, свеска | | |
| **Међупредметне компетенције** | Комуникација, сарадња, рад с подацима и информацијама, компетенција за целоживотно учење | | |
| **Корелација** | Унутарпредметна | | |
| **Кључни појмови** | Албер Ками, *Странац*, књижевност апсурда, егзистенцијализам, апсурд | | |
| **Литература** | Роман: Албер Ками, *Странац*; Гордана Стевановић, Јелена Јовановић Бубања, др Татјана Костић, *Читанка за четврти разред средње школе*, Завод за уџбенике, Београд, 2023 | | |
| **Ток часа** | | | |
| **Уводни део часа** | * Наставник истиче циљ часа. Истиче биографске чињенице о   животу и делу Алберa Камијa. Поставља ученицима питање о наслову: Зашто се дело зове *Странац*? Зашто је Мерсо странац? По чему се издваја од других? Чиме је изазвана његова отуђеност од других? | | |
| **Главни део часа** | * Ученици се упознају с појмовима *егзистенцијализам* и *апсурд* (*Читанка,* стр. 85) * Ученици се деле у групе и анализирају лик Мерсоа према следећим питањима:  1. Однос према љубави (Марији)? 2. Однос према мајци? 3. Однос према Богу (свештенику и вери)? 4. Однос према пријатељству (Ремон)? 5. Однос јунака према сопственом злочину, кривици и казни?   Групе излажу резултате рада. Одговори ученика се систематизују и допуњују.   * С ученицима се проблематизује појам апсурда и како је он изражен у делу: очекује се да ученици издвоје Мерсоово апсурдно постојање наглашено механичким ритмом његовог свакодневног живота − аутоматизам поступака, немотивисаност трајања, индиферентност; отуђеност као последица осећања животне празнине и свеопштег бесмисла, које свој коначан израз добија у односу Мерсоовог суседа Саламана са псом (немогућност комуникације међу људима); апсурдна је мотивација злочина: своди се на елементарне реакције („био сам уморан”, „било ми је вруће”), с обзиром на то да је Мерсо заокупљен садашњим тренутком и тренутним расположењем; апсурдно је суђење Мерсоу – оптужен је због убиства а биће осуђен због неприхватања друштвених конвенција, тј. не суди му се на основу стварних околности под којима долази до злочина већ на основу предубеђења која су се створила о његовој личности (на основу његовог понашања након мајчине сахране итд.). * Тумачи се одговор главног лика на апсурд око себе: доследност властитим убеђењима једини је отпор: свесна побуна даје вредност животу. | | |
| **Завршни део часа** | * Наставник објашњава евентуалне недоумице и с ученицима резимира научено. Ученици добијају задатак да напишу препоруку за читање романа *Странац*. | | |
| **Начини провере**  **остварености исхода** | • Излагања и активност ученика | | |
| **Вредновање квалитета испланираног рада;**  **напомене о реализацији планираних активности;**  **самовредновање рада наставника** |  | | |